## פינת ההלכה

## מתוך אתר הלכה יומית, על פי פסקי מרן הרב עובדיה יוסף שליט"א

אדם מישראל הרואה את חברו חוטא באיזה דבר, חייב מן הדין להוכיחו ולהעיר לו על מעשיו. אולם צריך שיזהר לומר דבריו בצורה שיש תקוה שיתקבלו על דעתו של חברו, שאם לא כן, הרי הוא מפסיד את עיקר התועלת שבהוכחת חברו. שכן ציותה אותנו התורה, "הוכח תוכיח את עמיתך, ולא תשא עליו חטא". כלומר, שיוכיח אדם את חברו כאשר הוא יודע בו שעובר על איזה דבר מדברי התורה.

ועיקר הטעם שציותנו התורה על מצות התוכחה, הוא בכדי שיפרוש החוטא מחטאו, ויחזור בתשובה על מעשיו. הלכך, כשרואה אדם את חברו מזלזל באיזה ענין, וכגון שהוא פוקח עיניו בתפילת העמידה, שהוא דבר אסור, אינו צריך מיד לבא לפניו ולגעור בו בנזיפה על מעשיו.

אלא זמן מה אחר כך, יגש אליו, ויאמר לו בתום לב, כי רק כעת ראה בדברי הפוסקים את חומרת הענין שאסור לאדם לפקוח עיניו בשעת התפילה, ותראה גם אתה את דבריהם. ואז, יש תקוה טובה שחברו ילמד ממנו, ויקבל את דבריו, שכן המוכיח לא פגע בו כלל ועיקר, ורק לטובה נתכוין.

נאמר בספר משלי, "אל תוכח לץ פן ישנאך, הוכח לחכם ויאהבך".

ופירוש הדברים, כי מי שהוא מתלוצץ מדברי התורה, אין טעם להוכיחו כלל בשום ענין, שהרי מתוך התוכחה יצא קלקול גדול יותר, שידבר סרה במוכיח ובדבריו. מה שאין כן כאשר מוכיח אדם את חבירו שהוא חכם, הרי החכם יבין מיד כי חבירו אינו חורש עליו רעה, אלא אדרבא, את טובתו הוא דורש, ויקבל את דבריו בסבר פנים יפות.

ובלאו הכי אמרו בתנא דבי אליהו, כי במה שאמרה תורה הוכח תוכיח את "עמיתך", באה למעט התורה את מי שאינו בכלל "עמיתך". ומי הוא זה אשר אינו בכלל "עמיתך", אלה הליצנים, והכסילים והרשעים, שאין חיוב להוכיחם כלל. וכמו שנאמר גם "באזני כסיל אל תדבר".

שהכסיל מרוב כסילותו הוא עיקש בדעתו, ואינו מוכן לקבל את האמת ממי שאמרה, כי אין לו פתיחות כלל לשמוע את חברו, ואינו פוקח עיניו לראות, אולי חברו צודק יותר בדבריו. וכמה מגדולי הפוסקים כתבו בפירוש, שאדם מישראל שהוא רשע ממש, והולך בדרך רעה במזיד בשאט נפש, אין להוכיחו כלל, שאינו בכלל "עמית" שציותה התורה להוכיחו. וכן פסק המשנה ברורה (ר"ס תר"ח), ועוד.
(עיין יביע אומר ח"ב או"ח סט"ו).

ומכח הדברים הנ"ל, מבואר כי אין טעם כלל לזעוק בקריאות כל שהן כלפי מחללי שבת בפרהסיא, הנוסעים במכוניתם בשבת, שהרי בקריאות "שבת! שבת!" כנגדם לא מתקיימת מצות תוכחה, אם מפני שאינם מבינים כלל את דברי הזועק, ואם מפני שחונכו בדרך לא טובה, ועל כן לא השכילו להבין את חומרת הדבר של חילול שבת.

וכל שכן אם הם אנשים יודעי תורה, ואף על פי כן הם מרשיעים ונוסעים בשבת, שבודאי אין חיוב כלל להוכיחם. והרי זה כמבואר.

ומכל מקום יש אופנים שיש למחות בהם, כפי שיבואר עוד בהמשך.

**מתוך מעינה של תורה**

**"לא אוכל לבדי שאת אתכם ד' אלוקיכם הרבה אתכם... ככוכבי השמים לרוב"**

בני ישראל משולים לחול הים ולכוכבי השמים. החול טבעו להיות כל גרגר מלוכד עם משנהו. לעומת זה כוכבי השמים מן ההכרח שיהיו רחוקים אחד ממשנהו וכל כוכב מהווה עולם בפני עצמו. בזמן שישראל מאוחדים ומלוכדים עדיין אפשר לשאת את משאם, אבל בזמן שהם מפולגים ומרוחקים זה מזה וכל אחד הוא כעולם בפני עצמו – אז קשה מאוד על מנהיגיהם להנהיגם.

זהו שאומר משה רבנו: "לא אוכל לבדי שאת אתכם" – משום ש"ד' אלקיכם הרבה אתכם", ולא עוד אלא "והנכם ככוכבי השמים" – מפולגים ומובדלים הנכם ביניכם לבין עצמכם ככוכבי השמים הללו – במצב שכזה מן הנמנע הוא שאוכל להנהיגכם לבדי – "איכה אשא לבדי טרחכם" (אפיקי יהודה)

**דף לשבת פרשת דברים**

שַׁבָּת שָׁלוֹם! בְּפָרָשַׁת הַשָּׁבוּעַ, מֹשֶׁה רבינו מוֹכִיחַ אֶת עִם יִשְׂרָאֵל, תְּחִלָּה בּרֶמֶז וְאַחֵר כָּךְ בְּגָלוּי, עַל חֲטָאֵיהֶם. **לֹא כָּל אֶחָד יָכֹל לְהוֹכִיחַ, וְרָאוּי לְהוֹכִיחַ.** לוֹמְדִים אָנוּ מִגְדּוֹלֵי יִשְׂרָאֵל אֵיךְ הָיוּ יוֹדְעִים לְהַגִּיעַ לְנִשְׁמָתוֹ שֶׁל כָּל יְהוּדִי, לְהַחֲיוֹת אוֹתוֹ - וְאָז לְהוֹכִיחוֹ. יְדוּעָה גַּם שִׁיחֲתוֹ שֶׁל ר' נַחְמָן מברסלב, שֶׁמַּסְבִּיר שֶׁכְּדֵי לְתַקֵּן אָדָם, יֵשׁ קֹדֶם כֹּל לִמְצֹא בּוֹ נְקֻדַּת זְכוּת, וְאָז מִכֹּחַ זְכוּת זוֹ, הוּא יָכֹל בע"ה לַעֲלוֹת וּלְהִתְעַלּוֹת.

מְצוּיִים אָנוּ בַּסּוֹף יְמֵי בֵּין הַמְּצָרִים. תִּשְׁעָה בָּאָב חָל בַּשָּׁבוּעַ הַקָּרוֹב, וְהַלְוַאי וְיַהֲפֹךְ כְּבָר הַשָּׁנָה ליּוֹם שֶׁל חַג וְשִׂמְחָה. אַךְ כֹּל עוֹד זֶהוּ עֲדַיִן יוֹם אֵבֶל, וְהַתְּקוּפָה הִיא תְּקוּפָה שֶׁל אֵבֶל, עָלֵינוּ לִפְעֹל לְתַקֵּן אֶת הַחֲטָאִים שֶׁגָּרְמוּ לַגָּלוּת, וְרֵאשִׁית כֹּל , לְהִתְבּוֹנֵן עַל הָעוֹלָם, וְגַם עַל עַצְמֵנוּ, בּעַיִן טוֹבָה, וְלִרְאוֹת מַה כֵּן טוֹב בְּעַצְמֵנוּ, גַּם כְּשֶׁמְּדֻבָּר עַל הַחֲטָאִים שֶׁגּוֹרְמִים לְגַלּוֹת, חֲטָאֵי שִׂנְאַת חִנָּם, אֵיפֹה כֵּן יֵשׁ בָּנוּ אַהֲבַת יִשְׂרָאֵל, אֵיפֹה כֵּן אָנוּ מִתְגַּבְּרִים עַל עַצְמֵנוּ, וּמַזְרִימִים לְעַצְמֵנוּ בְּכֹחַ רֶגֶשׁ שֶׁל אַהֲבַת חִנָּם גַּם כְּלַפֵּי אַחֵינוּ אוֹתָם אֵין אָנוּ מְבִינִים.

זֶה לֹא קַל, אֲבָל אִם נַשְׂכִּיל לְהָאִיר אֶת נְקֻדּוֹת הָאוֹר שֶׁבְּתוֹכֵנוּ, נוּכַל בְּעֶזְרַת ה' לְהַעֲצִים אוֹתָם וּלְהַרְבּוֹת אוֹתָם, וּלְקָרֵב אֶת הַגְּאֻלָּה הַשְּׁלֵמָה, בִּמְהֵרָה בְּיָמֵינוּ אָמֵן.

העלון לע"נ רבי אלעזר בן רבי שלום מאיר אבוחצירא זכר צדיק וקדוש לברכה

**בבקשה לשמור על קדושת הגליון.**

**תפזורת לפרשה למוצאי שבת**

בתפזורת הבאה מסתתרים 10 מושגים מהפרשה. הבה נמצא אותם!

|  |  |  |  |  |  |  |  |
| --- | --- | --- | --- | --- | --- | --- | --- |
| נ | ג | כ | נ | ר | ת | י | כ |
| ע | ר | ב | ה | ב | ט | פ | ל |
| כ | פ | ל | מ | ח | ו | ק | ב |
| ד | א | א | ר | נ | ו | נ | ב |
| ס | י | ד | ג | ע | ו | ג | נ |
| י | מ | ע | ל | ז | ס | ר | י |
| ח | מ | ה | י | ר | ד | נ | פ |
| ו | ב | צ | מ | ה | ת | נ | ו |
| נ | י | מ | ה | מ | ל | ח | נ |
| י | ה | ו | ש | ע | א | ש | ה |

בס"ד

**אתגר לפרשה**

* עיינו בפרק א' פסוק ט"ו, וחשבו כמה שרים (שרי עשרות, שרי חמישים, וכו') היו ממונים סך הכל על כל אלף איש.
* ציינו שני שמות נוספים להר החרמון.
* מהו שטחו של חצי שבט המנשה בעבר הירדן המזרחי? ומה שטחם של שבט ראובן וגד?

**משה מוכיח את עם ישראל - ברמז**

**אלה הדברים אשר דבר משה אל כל ישראל בעבר הירדן במדבר, בערבה, מול סוף, בין פארן ובין תפל ולבן וחצרות ודי זהב (דברים  א-א)**

"אלה הדברים לפי שהן דברי תוכחות ומנה כאן כל המקומות שהכעיסו לפני המקום בהן, לפיכך סתם את הדברים והזכירו ברמז, מפני כבודו של ישראל (רש"י).

**אל תוכח לץ פן ישנאך, הוכח לחכם ויאהבך**

מהפסוק "אל תוכח לץ פן ישנאך, הוכח לחכם ויאהבך" (משלי ט)

למד השל"ה הקדוש כלל גדול בענין מצוות תוכחה:

* כאשר אתה מוכיח את עמיתך אל תאמר לו רק את חסרונותיו, כי אז ישנאך ולא ישמע לדבריך,
* והיינו "אל תוכח לץ" – אל תוכיח אותו באון שתאמר לו שהוא לץ.
* רק אדרבה, אמור לו חכם אתה, ולכן, לא מתאים לך לנהוג כפי שנהגת. וזהו "הוכח לחכם" כלומר, תעשנו לחכם, אז יאהבך וישמע לקול דברי התוכחה שלך.

בס"ד

**כוחה של שבת**

הרב להמן

**תַּקְצִיר הַפֶּרֶק הַקּוֹדֵם**

מַר פְּרִינְס הוּא בַּעַל בֵּית מִסְחָר לִשְׁטִיחִים בְּהוֹלַנְד. בְּלֵיל שַׁבָּת אֶחָד, הִגִּיעַ שׁלִיחַ הַנָּסִיךְ הַהוֹלַנְדִּי, וּבִקֵּשׁ לִשְׁלֹחַ לָאַרְמוֹן חֲמִשָּׁה שְׁטִיחִים, לְצֹרֶךְ הַצָּגָה חֲגִיגִית בְּלַיְלָה זֶה. מַר פְּרִינְס בִּקֵּשׁ מֵהַשָּׁלִיחַ לִמְסֹר אֶת הִתְנַצְּלוּתוֹ, אֲבָל אֵין בְּאֶפְשָׁרוּתוֹ לְמַלֵּא אַחֵר הַבַּקָּשָׁה, כֵּיוָן שבְּשַׁבָּת אֵינֶנּוּ יְכוֹלִים לַעֲסֹק בְּמִסְחָר.

הַנָּסִיךְ חָזַר עַל בַּקָּשָׁתוֹ שׁוּב וְשׁוּב, וּלְבַסּוֹף שָׁלַח מִכְתָּב וּבוֹ צִיֵּן שֶׁאִם לֹא יְקַבֵּל אֶת הַשְּׁטִיחִים הַמְּבֻקָּשִׁים עוֹד הֶעָרֵב, הוּא יַפְסִיק לִהְיוֹת לָקוֹחַ שֶׁל בַּיִת הָעֵסֶק שֶׁל מִשְׁפַּחַת פְּרִינְס.

**פרק שלישי**לְאַחֵר קְרִיאַת הַמִּכְתָּב, הֵשִׁיב מַר פרינס לַשָּׁלִיחַ:

**"מִפְּנֵי קְדֻשַּׁת הַשַּׁבָּת, אֵין בְּאֶפְשָׁרוּתִי לַעֲנוֹת להוֹד מַעֲלָתוֹ בַּכְּתָב. לָכֵן הָעֵבֶר אֵלָיו אֶת דְּבָרַי בְּעַל פֶּה:**

**נָסִיךְ נִכְבָּד מְאוֹד!**

**אָמְנָם אִתָּהּ שַׁלִּיט גָּבוֹהַּ וְנִכְבָּד,**

**וְחוֹבָתִי לִשְׁמֹעַ בְּקוֹלְךָ וּלְמַלֵּא אֶת רְצוֹנְךָ תָּמִיד,**

**אַךְ יֵשׁ גָּבוֹהַּ מֵעַל גָּבוֹהַּ:**

**מֶלֶךְ מַלְכֵי הַמְּלָכִים, יוֹצֵר הַכֹּל,**

**וְהוּא צִוָּה עָלֵינוּ לָנוּחַ בַּשַּׁבָּת!**

**צַר לִי מְאוֹד לְהַפְסִיד קוֹנֶה נָעֲלָה וְחָשׁוּב כְּהוֹד מַעֲלָתְךָ,**

**אַךְ אֵין בִּיכָלְתִּי לִנְהֹג אַחֶרֶת.**

**לֹא אֲחַלֵּל אֶת הַשַּׁבָּת!"**

הַשָּׁלִיחַ נֶעֱלַם, וּבַחֲדַר הַמִּשְׁפָּחָה סָעֲרוּ הָרוּחוֹת. הַבֵּן הַבְּכוֹר סָבַר שֶׁיֵּשׁ לִשְׁלֹחַ אֶת הַשְּׁטִיחִים בְּלִי לְצַיֵּן מְחִיר. בֵּן אַחֵר הִצִּיעַ לִשְׁלֹחַ חֵלֶק מִן הַשְּׁטִיחִים בַּמַּתָּנָה לַנָּסִיךְ. הַכֹּל יָדְעוּ שֶׁהִנֵּה הֵם מַפְסִידִים אֶת הַקּוֹנֶה הֶחָשׁוּב בְּיוֹתֵר, וּמִי יוֹדֵעַ מַה יִקְרֶה לְבֵית הַמִּסְחָר שֶׁלָּהֶם.

כָּאן הִתְעָרְבָה הַסַּבְתָּא הַזִּקְנָה וְאָמְרָה:

"חִדְלוּ, יְלָדִים ! לָמָּה לָכֶם לַצַּעַר אֶת אֲבִיכֶם? הַקַּב"ה העמיד אוֹתָנוּ בּנִּסָּיוֹן, נִסָּיוֹן שְׁמִירַת הַשַּׁבָּת. אַל תִּצְטַעֲרוּ עַל הֶפְסֵד הַכֶּסֶף. בִּידֵי ה' לְמַלֵּא אֶת חֶסְרוֹנֵנוּ!

**סיפור לפרשת השבוע**

בתקופה שהיה החפץ חיים נודד למכור את ספריו, ראה פעם באכסניה בוילנא יהודי חסון ומוגשם שנכנס והתיישב ליד השולחן, ופקד על המשרתת שתגיש לו נתח אווז צלוי וכוס משקה חריף. חטף בתאוותנות את נתח האווז מבלי ברכה והתייחס אל המשרתת בצורה בלתי הוגנת.

ה"חפץ חיים" נדהם מהמחזה ורצה לנסות לגשת אליו כדי להעיר לו על קלות דעתו. ברם בעל האכסניה התקרב חרש אל אורחו הדגול ה"חפץ חיים" כדי למונעו מצעד זה, כי הוא חושש מפני שערוריה. מדובר בחייל ניקולאי לשעבר, הדיוט, שעלול לחרפנו.

אנא רבי הנח לו, אין אל מי לדבר, הריהו מגושם מדי, בור ממש, לא למד אחרת. כשהיה בן שבע נחטף יחד עם ילדים אחרים, קנטוניסטים ונלקח לסיביר. עד גיל שמונה עשרה גדל בין נוכרי המקום ואחר כך עבד את הצאר ניקולאי עשרים וחמש שנה. במקומות כאלה היכול היה ללמוד משהו יותר טוב? היש פלא שגדל כה מוגשם, לאחר שקרוב לארבעים שנה לא היה מצוי בסביבה יהודית, לא למד אות אחת מן התורה, ולא ראה פנים יהודיות? מוטב רבי שלא תתחיל עמו, כבודך יקר מדי בעיני, סיים בעל האכסניה.

חיוך שליו מסביר וחביב הופיע על פניו המאירות של ה"חפץ חיים" ואז אמר: אל תחשוש, כבר אדע כיצד לשוחח עמו, והנני מקווה שתצמח מכך טובה.

ה"חפץ חיים" ניגש אליו, הושיט לו "שלום עליכם", ובנעימה לבבית וידידותית פתח: האמת הדבר ששמעתי עליך, שבתור ילד קטן נחטפת, ויחד עם ילדים אחרים נלקחת לסיביר הרחוקה, גדלת בין גויים, לא זכית ללמוד אפילו אות אחת מן התורה, עברת את הגיהנום בעולם הזה, סיוט, צרות, רדיפות איומות, עינויים נוראים! הרשעים אמרו לא פעם להעבירך על דתך, אלצו אותך לאכול חזיר, נבלות וטריפות, ואף על פי כן נשארת יהודי ולא השתמדת. מאושר הייתי אילו היו לי זכויות כשלך והייתי בן עולם הבא כמוך. מקומך בעולם האמת הרי יהיה בין צדיקים וגאוני עולם. האם דבר קטן הוא מסירות נפש שכזו, לסבול יסורים שכאלה למען היהדות, למען כבוד שמים, שלושים וכמה שנים רצופות? הרי זה נסיון גדול יותר משל חנניה מישאל ועזריה.

דמעות התקשרו בעיניו של החייל הניקולאי לשעבר, הוא הזדעזע המילים הלבביות והחמות שזרמו מלב טהור שליטפו והחיו את נשמתו המיוגעת, משנודע לו מיהו העומד לפניו פרץ בבכי עז והחל לנשק את ה"חפץ חיים".

וה"חפץ חיים" מוסיף לדבריו אליו: אדם כמוך, שזכה להיחשב בין הקדושים שמוסרים את נפשם על קידוש השם, אילו קבלת על עצמך לחיות מעתה את שארית ימיך כיהודי כשר, לא היה מאושר כמוך בארץ.

היהודי שוב לא עזב את ה"חפץ חיים" עד שנהפך לבעל תשובה אמיתי וצדיק גמור. (לבוש יוסף)